Ramaphosa kondig stappe aan teen DG van tesourieDirekteur-generaal van die tesourie, Dondo Mogajane (links) saam met Tito Mboweni, die minister van finansies (Foto: Phando Jikelo/African News Agency/ANA) Tugstappe sal gedoen word teen Dondo Mogajane, direkteur-generaal van die tesourie, ná hy gejok het oor sy kriminele rekord, kragtens ŉ aanbeveling deur die Openbare Beskermer, het die presidensie Maandag gesê. Die presidensie het in ŉ verklaring gesê hy het Naledi Pandor, minister van hoër onderwys, die mag gegee om die tugstappe in te stel. “Sodra minister Pandor haar plig nagekom het, het die president die minister van finansies, Tito Mboweni, opdrag gegee om die uitslag van die dissiplinêre verhoor te implementeer.” Busisiwe Mkhwebane, die Openbare Beskermer, het in Desember 2018 bevind dat Mogajane nie sy kriminele rekord openbaar gemaak het nie, wat betref ŉ spoedoortreding in 2011 toe hy sy aansoekvorm ingedien het om direkteur-generaal te word.